****

**REPUBLIKA E SHQIPËRISË**

**KUVENDI**

**PROJEKTLIGJ**

**Nr. \_\_\_\_\_\_/2023**

**“PËR**

**DISA SHTESA DHE NDRYSHIME NË LIGJIN NR. 107/2016, “PËR PREFEKTIN E QARKUT”**

Në mbështetje të neneve 78 e 83, pika 1 dhe 114, të Kushtetutës, me propozimin e Këshillit të Ministrave, Kuvendi

**VENDOSI:**

Në ligjin nr. 107/2016, *“Për prefektin e qarkut”* bëhen këto shtesa dhe ndryshime:

**Neni 1**

Në nenin 4, pika 1, ndryshohet si më poshtë:

“1. *Akte me karakter normativ” janë vendimet, urdhrat dhe urdhëresat e organeve të vetëqeverisjes vendore, të cilat vendosin rregulla të përgjithshme sjelljeje, nuk shterojnë në zbatimin e tyre dhe që kanë fuqi vetëm brenda juridiksionit territorial të tyre.*”.

**Neni 2**

Në nenin 6 bëhen këto shtesa dhe ndryshime:

1. Në fjalinë e parë fjala *‘shtetasi’* zëvendësohet me *‘kandidati’*.

2. Shkronjat ‘b’dhe ‘ç’ ndryshojnë si vijojnë:

*‘’b) të ketë përfunduar ciklin e dytë të studimeve të arsimit të lartë ose të ketë diplomë të barazvlefshme me të ose të ketë përfunduar studimet e arsimit të lartë jashtë vendit dhe të ketë njohur dhe njësuar diplomën sipas përcaktimeve për njësimin e diplomave, të parashikuara në legjislacionin në fuqi për arsimin e lartë, në shkenca shoqërore, juridike, ekonomike;*

*ç) të mos jetë i dënuar me vendim të formës së prerë për kryerjen e një krimi apo kundërvajtje penale’’.*

3. Në shkronjën ‘c’pas fjalës *‘të ketë’* shtohet fjala *‘të paktën’,* hiqet fjala *‘5 vjet’* dhe zëvendësohet me fjalën*‘6 vjet’ .*

3. Pas shkronjës ‘ç’, shtohen shkronjat ‘d’ dhe ‘dh’ si vijojnë:

*‘’d) ndaj tij të mos jetë marrë masa disiplinore e largimit nga puna që nuk është shuar apo të mos ketë masë disiplinore në fuqi;*

*dh) të mos jetë subjekt i ndalimeve sipas legjislacionit në fuqi për garantimin e integritetit të personave që zgjidhen, emërohen ose ushtrojnë funksione publike’’.*

**Neni 3**

Në nenin 8, bëhen këto shtesa dhe ndryshime:

1. Në shkronjën “a”, pas fjalës “*ligjshmërisë*” shtohet togfjalëshi “s*ë formës dhe përmbajtjes*” dhe kudo në ligj togfjalëshi ‘vendimeve, urdhrave dhe urdhëresave’ zëvendësohet me fjalën *‘akteve’*.
2. Në shkronjën “b”, fjalët “degë territoriale” dhe kudo në ligj, zëvendësohen me fjalët *“institucioneve qëndrore në nivel vendor”.*
3. Në shkronjën ‘e’ dhe kudo në ligj hiqet tofjalëshi *‘krijimin e organizmave të përkohshëm’*.
4. Në shkronjën ‘j’ në fund të fjalisë shtohet togfjalëshi *‘apo marrëveshje të veçanta’*.
5. Pas shkronjës ‘j’ shtohen shkronjat k), l), ll) dhe m) si vijojnë:

*‘’k) monitoron zbatimin e projekteve, programeve sektoriale në qark, që zhvillohen me fonde të kushtëzuara apo fonde të qeverisë qendrore, veçanërisht për sa i përket respektimit të afatave dhe cilësisë’.*

*Procedura e monitorimit të zbatimit të politikave, projekteve e programeve sektoriale të qeverisë qendrore në nivel qarku përcaktohen me vendim të Këshillit të Ministrave.*

*l) sinjalizon institucionet përgjegjëse inspektuese duke propozuar fillim të procedurës së inspektimit për shkeljet e evidentuara;*

*ll) jep certifikata nderi për persona me kontribut të veçantë në qark;*

*m) propozon pranë ministrit përgjegjës për çështjet vendore shkarkimin e kryetarit të bashkisë pjesë e qarkut përkatës në rast të kryerjes së shkeljeve të rënda të Kushtetutës ose të ligjeve.*

**Neni 4**

Në nenin 9, pas pikës 4, shtohet pika 5 me këtë përmbajtje:

 “*5. Prefektët e qarqeve bashkëpunojnë me njëri-tjetrin në realizimin e përgjegjësive të tyre dhe në identifikimin e interesave dhe problemeve të përbashkëta, përfshirë konsultimin dhe koordinimin e prioriteteve strategjike.”.*

**Neni 5**

 Në nenin 10, bëhen këto shtesa dhe ndryshime:

1. Në pikën 1, pas shkronjës “d” shtohet shkronja “dh” me këtë përmbajtje:

“*dh) kërkon nga institucionet qëndrore në nivel vendor dërgimin e planit vjetor të punës, si dhe një raport të hollësishëm me informacion për realizimin e tij, treguesit e performancës dhe problematikat e hasura çdo muaj.”.*

1. Pas pikës 1, shtohet pika 1/1 me këtë përmbajtje:

*‘Ministri apo drejtuesi i* *institucioneve qendrore që veprojnë në qark komunikojnë drejtpërdrejtë me prefektin e qarkut për probleme të fushën e veprimtarisë së tyre, duke vënë në dijeni ministrin përgjegjës për veprimtarinë e prefektit të qarkut.’*

3. Në pikën 2, hiqet togfjalëshi *‘të strukturës dhe të organikës’* dhe shtohet fjalia *‘Aktet e nxjerra njoftohen zyrtarisht, të nesërmen e miratimit të tyre’.*

4. Pas pikës 2, shtohen pikat 3 dhe 4 me këtë përmbajtje:

 “*3. Pas përfundimit të monitorimit të institucioneve qendrore që veprojnë në qark sipas përcaktimeve të kësaj dispozite, prefekti i qarkut informon ministrin përgjegjës dhe Kryeministrin.*”.

*‘ 4. Në rast të ndryshimeve strukturore të institucioneve qendrore që veprojnë në qark, ndryshimi i bëhet me dije prefektit të qarkut.’*

**Neni 6**

Në nenin 11 shtohet pika 5, si vijon:

*‘’5. Prezantimi i drejtuesit të ri kryhet në një ceremoni në të cilën merr pjesë prefekti i qarkut’’.*

**Neni 7**

 Në nenin 12, pas pikës 4, shtohen pikat 5 dhe 6 me këtë përmbajtje:

*“5. Drejtori i policisë vendore zhvillon takime të përbashkëta dhe informon çdo 10 ditë prefektin e qarkut mbi shkallën e zbatimit të masave për ruajtjen e rendit dhe të sigurisë publike në nivel qarku, sipas përgjegjësive e detyrave të përcaktuara në aktet ligjore e nënligjore.”.*

*‘ 6. Planet e veprimit me masat përkatëse në rast organizimesh sportive, kulturore hartohen në konsultim dhe dakordësi me strukturat e emergjencë së prefektit të qarkut’.*

**Neni 8**

Në nenin 13 shtohen pikat 2 dhe 3 si më poshtë:

*2. Prefekti i qarkut bashkërendon punën me strukturat e mbrojtjes dhe organet e vetëqeverisjes vendore në qark, për realizimin e detyrave në fushën e mbrojtjes civile.*

 *3. Prefekti i Qarkut koordinon marrjen e masave nga njësitë e Forcave të Armatosura në lidhje me kapacitetet operacionale të deklaruara në Planin Kombëtar të Emergjencave Civile, që veprojnë në nivel qarku, me qëllim realizimin e detyrave me karakter civil që u ngarkohen sipas legjislacionit në fuqi.*”.

**Neni 9**

 Në nenin 14 bëhen këto ndryshime dhe shtesa:

1. Kudo në këtë nen hiqet togfjalëshi *‘organizmave të përkohshëm’*.
2. Pas pikës 4, shtohen pikat 5 dhe 6 me këtë përmbajtje:

“5. *Funksionimi i task-forcave realizohet përmes fondeve dhe mjeteve të domosdoshme financiare”.*

*‘6. Masa dhe mënyra e kalimit të fondeve për funksionimin e task forcës përcaktohet me vendim të Këshillit të Ministrave’.*

**Neni 10**

Në nenin 15 shtohet pika 4 si vijon:

*‘’4. Prefekti i qarkut monitoron përmbushjen e standardeve kombëtare të përcaktuara në aktet rregullatore të cilat zbatohen në përmbushjen e misionit të prefektit të qarkut, duke:*

* 1. *Grumbulluar informacion periodik në lidhje me nivelin e zbatimit të standardeve të shërbimeve publike sipas legjislacionit specifik;*
	2. *Sinjalizuar bashkitë dhe ministritë e linjës në lidhje me shmangiet e rëndësishme nga standardi kombëtar;*
	3. *Verifikuar përdorimin e fondeve publike apo transfertave të qeverisë qendrore kur ato janë dhënë për arritjen e standardit minimal kombëtar.*

*Prefekti koordinon procesin e grumbullimit të të dhënave për Sistemin e Monitorimit të Performancës së Shërbimeve Publike të ofruara nga njësitë e vetëqeverisjes vendore.*

*Raporti vjetor i performancës së shërbimeve publike të njësisë e vetëqeverisjes vendore është subjekt i verifikimit të të dhënave nga Prefekti.*

**Neni 11**

Në nenin 16, pika 2, bëhen këto shtesa dhe ndryshime:

1. Në fjalinë e pikës 2, pas fjalës “*ligjshmërisë*” shtohet togfjalëshi “*së formës dhe përmbajtjes*”.
2. Në shkronjën “a”, të pikës 2, pas fjalisë së parë, shtohet fjalia me përmbajtjen si vijon:

 “*Aktet me karakter normativ shoqërohen me një relacion përmbledhës të arsyeve për nxjerrjen e tyre, duke argumentuar mbi qëllimin, objektivat që synohen të arrihen, problematikat, përparësitë si dhe efektet e pritshme nga miratimi.*”.

c) pas nënpikës “iv”, të shkronjës b) të pikës 2 shtohet nënndarja “v” me këtë përmbajtje:

“*v) në rastet kur akti i depozituar te prefekti i qarkut nuk është me karakter normativ, prefekti i qarkut nuk shprehet për ligjshmërinë e tij, por e kthen atë.*”.

**Neni 12**

Në nenin 17, bëhen këto shtesa dhe ndryshime:

1. Në pikën 1, pas fjalës “*ligjshmërinë e*” shtohet togfjalëshi “*formës dhe përmbajtjes së*”.
2. Në pikën 2 para togfjalëshit *‘kërkon pavlefshmërinë e tyre’* shtohet togfjalëshi *‘njofton ministrin përgjegjës për çështjet vendore’.*
3. Në pikën 2, në fund të fjalisë shtohet togfjalëshi “*brenda 30 ditëve nga momenti i konstatimit.*”.

**Neni 14**

Në nenin 18, pika 1, shtohet fjalia me përmbajtjen si më poshtë:

“*Për qëllime të ushtrimit të këtij funksioni, prefekti i qarkut kërkon informacion për performancën në ushtrimin e funksioneve e të përgjegjësive të deleguara nga pushteti qendror dhe për përdorimin e fondeve të transferuara për realizimin e tyre, nga organet e njësive të vetëqeverisjes vendore.*”.

**Neni 15**

Në nenin 19, pas fjalisë së fundit të pikës 3, shtohet fjalia me këtë përmbajtje:

 “*Me kërkesë të prefektit të qarkut, këto institucione i dërgojnë të dhëna statistikore për ankesat e paraqitura pranë tyre.*”.

**Neni 16**

Në nenin 20, pas pikës 1, shtohet pika 1/1 si vijon:

*‘1/1 Në zbatim të përgjegjësive të këtij ligji, prefekti i qarkut nxjerr urdhra për grupe pune të përbashkët të administratës së tij dhe inspektoriateve në qark, sipas rastit për verifikimin e shkeljeve të pretenduara në ankesat ndaj subjekteve publike apo private në qark’.*

**Neni 17**

Në nenin 21 bëhen këto shtesa dhe ndryshime:

1. Në pikën 1 pas fjalës *‘administratën’* shtohet fjala *‘dhe kabinetin’*.
2. Pas pikës 1 shtohet pika 1/1 si vijon:

*‘’1/1. Struktura e kabinetit mbështet drejtpërdrejtë prefektin në ndjekjen e politikave, realizimin e objektivave dhe vlerësimin e zbatimit të tyre.*

*Kabineti nuk është pjesë e strukturës hierarkike të prefekturës.*

*Anëtarët e Kabinetit nuk ushtrojnë asnjë kompetencë drejtuese ose administrative mbi punonjësit e administratës së prefekturës’’.*

1. Pas pikës 1/1, shtohet pika 1/2 si vijon:

*‘’Për ushtrimin e funksioneve dhe përgjegjësive, prefekti i qarkut thërret ekspertë të jashtëm të fushës përkatëse për të cilën nevojitet ekspertiza.*

*Nënprefekti mbikqëyr shërbimin e ofruar nga ekspertit për prefektin e qarkut, i cili realizohet përmes fondeve të veçanta në buxhet’’.*

1. Në pikën 2 para fjalës *‘miratohen’* shtohet togfjalëshi *‘dhe kabinetit’*.
2. Në pikën 4, në fund të fjalisë shtohet togfjalëshi *‘ndërsa të anëtarëve të kabinetit rregullohen sipas dispozitave të Kodit të Punës’*.

**Neni 18**

Në nenin 23 bëhen këto shtesa dhe ndyshime:

1. Pas pikës 1, shtohet pika 1/1 si vijon:

*‘’1/1. Nënprefekti zëvendëson prefektin, sipas Kodit të Procedurave Administrative’’.*

1. Hiqet pika 4.

**Neni 19**

**Nxjerrja e akteve nënligjore**

Ngarkohet Këshilli i Ministrave për nxjerrjen e vendimeve në zbatim të shkronjës “k”, të nenit 8 të ligjit, pika 6 e nenit 14 të ligjit brenda 6 muajve nga hyrja në fuqi e këtij ligji.

**Neni 20**

**Hyrja në fuqi**

Ky ligj hynnë fuqi 15 ditë pas botimit në Fletoren Zyrtare.

**KRYETARI**

**LINDITA NIKOLLA**